Pavel Mikšík

Pavel Mikšík (* 27. júl 1943), Bratislava je slovenský výtvarný umelec, architekt, dizajnér venujúci sa prevažne tvorbe fontán.

Životopis 
Narodil sa v 27.7.1943 v Bratislave – Československu. Vyrastal v rodinnom dome, v kontakte s prírodou. K výtvarnému prejavu a cíteniu ho už od detstva viedol otec. Na škole vynikal v kreslení a modelovaní, ale mal veľký záujem aj o techniku. Neskôr  ho zaujala filozofia a literatúra. Od Biblie, cez Senecu, Schopenauera, Kafku, Capota ... Moderná svetová architektúra a dizajn ho natoľko očarili, že  po maturite išiel študovať architektúru na Slovenskú vysokú školu technickú. Toto štúdium si však predstavoval ináč. Nielen štúdium. Keď chodil cez prázdniny na prax do projekcií, uvedomoval si, že v tom čase, v Československu, netvorí architektúru architekt. Diktuje ju štát, úradníci, neschopní dodávatelia, propagujúci panelovú výstavbu. Súčasná moderná svetová architektúra zostala len v projektoch. V Československu sa nedala realizovať. Zameral sa teda na takú oblasť výtvarnej tvorby, kde by vedel sám zabezpečiť aj realizáciu svojho diela, bez závislosti na neschopnom aparáte. Prestúpil na Vysokú školu výtvarných umení v Bratislave, na katedru sochárstva. Svoje štúdium ukončil promóciou v roku 1968.

Tvorba 

Jeho prvou výtvarnou príležitosťou ešte  počas štúdia bola grafika- vyhral grafickú súťaž, vypísanú pri príležitosti Svetového kongresu UIA  v Prahe. Ďalšou výhrou, už po skončení štúdia, bola celoštátna anonymná sochársko-architektonická súťaž na pomník Dr. Vladimíra Clementisa. To, že v celoštátnej konkurencii  vyhral, mu pomohlo definitívne sa uchytiť v tvorbe do architektúry. Neskôr vyhral viacero sochárskych súťaží, napríklad, fontánu pred kultúrnym centrom v Hradci Králové v Čechách, konkurz na fontánu pre Stredisko kultúry v Bratislave, súťaž na fontánu v Nemecku pred radnicou v Karlskrone. V celoštátnej anonymnej súťaži na dotvorenie budovy Národného divadla v Bratislave získal najvyššie ocenenie za fontánu pred divadlom ako aj  za sochárske dielo Prameň. Jeho záber bol široký.  Robil malé bronzové plastiky, návrhy na užitú keramiku, sklo, artprotisy, grafiku, ale aj funkčnú plachetnicu a karosériu auta, ktoré sa dnes ráta medzi veterány. Posledné desaťročia sa venuje najmä fontánam. Jeho tvorba je skĺbením techniky a umenia. Teoretické štúdium v tvorbe klasických aj moderných fontán si prehĺbil štúdiom aj návštevou tých najznámejších. Zrealizoval desiatky rôznych fontán. Od malých picích fontán pre deti, až po monumentálne fontány na námestiach a v parkoch na Slovensku aj v zahraničí. Jedna z jeho najznámejších je Spievajúca fontána v Mariánskych Lázňach v Čechách, ktorá je skĺbením koncertu hudby a choreografiou vody a svetla.

Dielo 

 19661992 – obálka a grafická úprava časopisu Investiční výstavba Praha . Pri príležitosti  svetového kongresu architektov v Prahe UIA bola vypísaná celoštátna grafická súťaž na kompletnú grafickú úpravu časopisu s návrhom obálky na architektonický časopis „Investiční výstav ba“, Po udelení prvej ceny, časopis vychádzal 25 rokov podľa  víťazného riešenia  autora.

 19681969 – základná vojenská služba, Praha

 19701972 – pomník Dr. Vladimírovi Clementisovi v Tisovci. V Československu, v období pražskej jari 1968 , bola vypísaná celoštátna anonymná súťaž na pomník Dr. Vladimíra Clementisa, ktorý bol obeťou komunistických represálií. Súťažný návrh bol realizovaný v rodnom meste Clementisa na novovybudovanom námestí v Tisovci. Pomník, 8,1 metra vysoký, je kompozíciou štyroch tvarovaných vertikál s bustou Clementisa v nadživotnej veľkosti. Pomník je z nerezovej ocele, osadený na obdĺžnikovom plató z červenej žuly. Dielo bolo realizované v spolupráci s J. Horváthom.

 19721974 – dve fontány, Nataša a Marta (manželka autora) v parkovej ploche pred vstupom do Justičného paláca v Bratislave V centre fontán kruhového pôdorysu sú vymodelované plastiky z nerezovej ocele o rozmeroch  2,2x2,0 metra. Bazény sú lemované kamennou obrubou. Voda strieka z troch nezávislých vodných okruhov. Fontána je večer osvetlená.

 1975 – slnečné hodiny pred kultúrnym domom v Šamoríne

 1976 – fontána Mária v Medickej záhrade v Bratislave. V čase rekonštrukcie mestského parku Medická záhrada, bola prenesená socha fontány na sídlisko Štrkovec v Bratislave. Sochárske dielo (2,5 m výška, 1,2m šírka) je zvárané z leštenej nehrdzavejúcej ocele. V ťažisku sochy sú mobilné guľovité časti, ktoré sa pri naplnení vodou prevážia a vydávajú zvonivý zvuk v rôznych tóninách. Pri napĺňaní nerezových dutín sochy vodou, vzniká písknutie, spôsobené unikajúcim vzduchom z dutého priestoru cez píšťalky. Fontána má tri základné vodné tvary. Prepínaním jednotlivých vodných okruhov vznikajú rôzne vodné kombinácie, spojené sporadickými zvukovými hrami. Táto socha, ako zvukové mobile, bola koncipovaná pre deti do detského parku. Pôvodne bola bez viditeľného vodného bazénu . Voda striekala z antikorových trysiek a strácala sa v špárach dlažby.  V zime sa mohli deti hrať s mobilnou časťou stredu sochy a vyludzovať zvonivé zvuky. Večer osvetlená socha fontány, vymodelovaná v tvare kvetu, bola osadená na kruhové vypuklé plató, obložené farebnou keramikou.

 1977 – fontána v bratislavskej lodenici

 1979 – dve fontány na výhliadkovej terase pod bratislavským hradom.

 19802000 – fontána Bernice na námestí v Žiari nad Hronom, odstránená pri rekonštrukcii námestia

 1981 – fontána v átriu kultúrneho centra v Bratislave

 1981 – fontána v parku Hradného vrchu

 1982 – dve fontány v mestskom parku v Trnave

 1983 – fontána v parku Prezidentského paláca, v spolupráci s T. Bártfayom a K. Lackom.

 1984 – fontána na Mierovom námestí pred Prezidentským palácom. , v spolupráci s T. Bártfayom a K. Lackom

 1986 – holubia fontána pred Palácom Aspremonte v Bratislave

 1986 – labutia fontána v mestskom parku Medická záhrada v Bratislave

 1986 – tri picie fontány v mestskom parku Medická záhrada v Bratislave

Pri generálnej rekonštrukcii parku Medická záhrada v Bratislave, vznikli tri nové výtvarné diela. V centre parku, na mieste bývalej fontány Mária bola postavená nová Labutia fontána. V strede stupňovitého bazéna z kameňa, sú osadené štyri štylizované labute z bronzu. Rozmery bronzového súsošia labutí : 1,5 x 3 metre. Voda tryská z niekoľkých skupín trysiek. Prepínaním vznikajú rôzny vodné tvary. Fontána holubov je osadená do pôvodného barokového bazénu, ktorý má v centre kamenný stĺp s kamennou misou na vodu. Na kamennom stĺpe je osadená kompozícia štyroch bronzových holubov. Z centrálne umiesteného stĺpa strieka voda z vrcholu a padá do kamennej misy, odkiaľ sa prepadá do spodného bazénu. Tretím vodným dielom v parku Medická záhrada je kompozícia troch kamenných picích fontán. Nachádzajú sa v časti detského parku, preto majú nerezové picie trysky rozličnú výšku.

 19761986 – Spievajúca koncertná fontána na kolonáde v Mariánskych Lázňach, Česko

 1987 – antikorová plastika pre artézsku studňu v Šafárikove

 1987 – fontána Krížový premeň v Mariánskych Lázňach

 1987 – fontána Rudolfov prameň v Mariánskych Lázňach

 1990 – fontána na hlavnom námestí v Trnave

 1990 – fontána na hlavnom námestí v Rimavskej Sobote

 1991 – fontána v Špindlerovom Mlyne v Česku

 1991 – fontána v átriu nákupného centra Slimák v Bratislave

 1991 – pomník generála Milana Rastislava Štefánika v Šamoríne

 1993 – fontána na námestí v Cham v Nemecku

 1993 – fontána pred radnicou v Karlskrone v Nemecku

 1994 – symbolický pomník hasičom v Šamoríne

 1994 – fontána pred hotelom Butterfly v Mariánskych Lázňach

 1994 – fontána v interiéri hotela Butterfly v Mariánskych Lázňach

 1995 – fontána na historickom námestí v Dolnom Kubíne

 1996 – fontána pred Centrálou Všeobecnej úverovej banky v Bratislave

 1996 – sochárske dielo pred budovou Centrály Všeobecnej úverovej banky v Bratislave

 1998 – fontána pred súkromnou vilou v Trnave

 1999 – fontána v hoteli Hviezda v Mariánskych Lázňach

 2000 – Fontána v interiéri Českej sporiteľne v Prahe, Česko

 2002 – pomník hasičom v Mliečne, Slovensko

 2004 – fontána v interiéri súkromnej vily v Šamoríne

 2005 – fontána na námestí v Šamoríne, Slovensko

 2006 – fontána na námestí v Záhorskej Bystrici, Slovensko

 2006 – svetelná socha na námestí v Záhorskej Bystrici, Slovensko

Členstvá 
Je členom skupiny profesionálnych výtvarníkov Art-club 60+8 v Bratislave. Zúčastňuje sa spoločných aj individuálnych výstav.

Referencie 
 Slovenská výtvarná únia

Externé Odkazy 
  Art-club 60+8

Slovenskí architekti
Osobnosti z Bratislavy